**Exkluzívne dáta:** **Slovensko opäť na chvoste. Spomedzi krajín V4 je naše zdravotníctvo najmenej pripravené na budúce výzvy v sektore**


Medzinárodná organizácia GLOBSEC publikovala jedinečné dáta v rámci Indexu (Health care Readiness Index 2021) o pripravenosti zdravotníckych systémov krajín strednej a východnej Európy na budúce výzvy, ako je starnutie, nárast chronických ochorení či ďalšie vlny infekčných ochorení.

Slovensko sa spomedzi krajín V4 ocitlo v celkovom indexe pripravenosti zdravotníctva na budúce výzvy na **poslednom mieste** a v celkovom meraní (10 štátov) štvrté od konca. Najlepšie sa spomedzi krajín nášho regiónu umiestnilo **Slovinsko**, druhá v poradí skončila **Česká republika**. Na posledných miestach skončilo Bulharsko a Rumunsko.

*„Pre Slovensko je to výstražný signál smerujúci k požiadavkám na lepšie policy rozhodnutia. Index však napriek tomu, že ide o kompozitný index, v jednotlivých indexovaných kategóriách aj jasne identifikuje lídrov, od ktorých si horšie fungujúce krajiny, ako je napríklad Slovensko, môžu brať príklad,“* hovorí Michal Štofko, jeden z autorov Indexu a

V rámci celej Európy sa najlepšie umiestnilo Nórsko, ktoré je dnes príkladom pre mnohé zdravotnícke systémy v Európe. Severskú krajinu robí jedinečnou veľký prízvuk na prevenciu a rizikové faktory, ktoré dosahujú jedny z najlepších hodnôt v rámci celej Európy, decentralizácia riadenia či opakované a výrazné investície do sektora.

*“V prípade Slovenska môžeme objektívne povedať, že je v mnohých oblastiach na chvoste výkonnosti, respektíve na 4. mieste od konca z pohľadu celkových výsledkov. Súčasne vieme, že bez zásadnejších reforiem a zmien v procesoch fungovania, vyplývajúcich z krajín, ktoré sú v rebríčku pred nami, nebudeme schopní zmeniť túto trajektóriu,”* hovorí Michal Štofko.



**Čo index meria?**

Index sa pozerá na **pripravenosť zdravotníckych systémov krajín CEE z dvoch pohľadov. Prvý analyzuje „štartovaciu“ pozícia krajín, čiže faktory ktoré opisujú súčasný stav zdravotníckych systémov,** ako je počet zdravotníkov, odvrátiteľných úmrtí či očakávaná dĺžka dožitia.

**Druhý pohľad sa zameriava na to, ako sú krajiny pripravené na výzvy, ktoré prídu v budúcnosti**, či majú flexibilné procesy a snažia sa znížiť preventabilný dopyt po starostlivosti.

Dokopy bolo hodnotených 23 indikátorov, ktoré sa na záver analýzy zvážili a sčítali, čoho výsledkom je Index za rok 2021. Jeho skóre sa pohybuje od 0 (najmenej pripravená) až po 100 (najlepšie pripravená na budúce výzvy). Všetky dáta Indexu boli zbierané pomocou verejne dostupných databáz, akými sú napríklad štatistické údaje Eurostatu, OECD, Európskej komisie či WHO.

**Prečo Slovensko v hodnotení prepadlo?**

Slovensko vykazuje veľmi nízku pripravenosť na budúce výzvy, primárne kvôli nízkej prevencií, nadpriemerným rizikovým faktorom, nízkymi výdavkami per capita či nízkou flexibilitou a stabilitou v sektore.

Len pre ilustráciu, Slovensko je dlhodobo v rámci krajín Európskej únie na poslednom mieste vo vynakladaní finančných prostriedkov do prevencii. Výdavky na preventívnu zdravotnú starostlivosť na Slovensku predstavujú 0,06% HDP , pričom priemer krajín EÚ je až 0,28 % HDP. Pre porovnanie v rámci krajín V4: Česko a Maďarsko investujú do preventívnej starostlivosti 0,2% HDP a Poľsko 0,13 % HDP.

Cieľom GLOBSEC-u je počas roka tieto a mnohé iné faktory, ktoré ohrozujú dlhodobú bezpečnosť a udržateľnosť nášho zdravotníctva, detailne analyzovať a pripraviť návrhy, aby sme sa časom posunuli v rebríčku na vyššie pozície. Index za rok 2022 bude pripravený na jeseň roka 2023 a bude rozšírený o všetky krajiny Európskej únie.